**Grozījumi Ministru kabineta 2009.gada 15.septembra noteikumos Nr.1056 "Lauksaimniecības produktu integrētās audzēšanas, uzglabāšanas un marķēšanas prasības un kontroles kārtība"**

Izdoti saskaņā ar

Lauksaimniecības un lauku attīstības likuma

11.panta trešās daļas 3.punktu

Izdarīt Ministru kabineta 2009.gada 15.septembra noteikumos Nr.1056 "Lauksaimniecības produktu integrētās audzēšanas, uzglabāšanas un marķēšanas prasības un kontroles kārtība" (Latvijas Vēstnesis, 2009, 149.nr.; 2010, 93.nr.; 2012, 99.nr.; 2013, 129.nr.) šādus grozījumus:

1. Papildināt norādi, uz kāda likuma pamata noteikumi izdoti, aiz vārda „punktu” ar vārdiem „un Augu aizsardzības likuma 5.panta 5.punktu”.

2. Izteikt I un II nodaļu šādā redakcijā:

„**I.** **Vispārīgās prasības**

1. Noteikumi nosaka:

1.1. lauksaimniecības produktu integrētās audzēšanas, uzglabāšanas un marķēšanas prasības, kā arī kontroles kārtību;

1.2. integrētās augu aizsardzības vispārīgos principus un prasības.

2. Noteikumu ievērošanu uzrauga un kontrolē Valsts augu aizsardzības dienests (turpmāk – dienests).

**II. Integrētās augu aizsardzības vispārīgie principi un prasības**

3. Šīs nodaļas prasības attiecas uz profesionāliem augu aizsardzības līdzekļu lietotājiem, kas izmanto otrās reģistrācijas klases augu aizsardzības līdzekļus, un personām, kas otrās reģistrācijas klases augu aizsardzības līdzekļu lietošanai izmanto profesionālo augu aizsardzības līdzekļu lietotāju sniegtos pakalpojumus (turpmāk – lietotājs).

4. Lietotājs kultūraugu audzēšanai veic nepieciešamos agrotehniskos pasākumus, lai nodrošinātu attiecīgajam kultūraugam optimālus augšanas apstākļus (piemēram, izvēlas piemērotu lauku, kultūrauga šķirni un augsnes apstrādes tehnoloģiju, optimālu sējas laiku, ievēro ražas novākšanas termiņu).

4.1 Lietotājs, pamatojoties uz katra lauka augšņu agroķīmiskās izpētes vai augsnes analīžu rezultātiem, kas nav vecāki par septiņiem gadiem, katram kultūraugam izstrādā mēslošanas plānu. Augsnes agroķīmiskās analīzes veic laboratorija, kas atbilstošajā jomā ir akreditēta sabiedrības ar ierobežotu atbildību "Standartizācijas, akreditācijas un metroloģijas centrs" Latvijas Nacionālajā akreditācijas birojā vai citā Eiropas Savienības dalībvalsts vai Eiropas Ekonomikas zonas valsts akreditācijas institūcijā atbilstoši standartā LVS EN ISO/IEC 17025 "Testēšanas un kalibrēšanas laboratoriju kompetences vispārīgās prasības" noteiktajiem kritērijiem (turpmāk – akreditēta laboratorija). Lauksaimniecībā izmantojamai zemei, kas atrodas īpaši jutīgajā teritorijā, mēslošanas plānu izstrādā atbilstoši augšņu agroķīmiskās izpētes vai augšņu agroķīmisko analīžu rezultātiem, kas nav vecāki par normatīvajos aktos par ūdens un augsnes aizsardzību no lauksaimnieciskās darbības izraisīta piesārņojuma ar nitrātiem noteikto derīguma termiņu. Kultūraugus mēslo agronomiski piemērotā laikā ar mēslošanas līdzekļiem, kuru sastāvs apmierina mēslošanas plānā aprēķināto augu barības elementu vajadzību.

4.2 Lietotājs veic pasākumus, kas pēc iespējas saglabā derīgo organismu mājvietas – atsevišķi augošus krūmu pudurus, vecus kokus, akmeņu kaudzes (krāvumus) un citas, lai aizsargātu tur mītošos derīgos organismus un veicinātu to vairošanos.

4.3 Nosakot nepieciešamos augu aizsardzības pasākumus, lietotājs :

4.31. aktīvās veģetācijas periodā regulāri pārbauda konkrēto lauku un veic kaitīgā organisma izplatības dinamikas un augu attīstības novērojumus, kurus dokumentē saskaņā ar šo noteikumu 4.8 punktu;

4.32. izmanto dienesta mājaslapā publicēto vispārējo brīdinājuma sistēmu vai citu pieejamu informāciju par kaitīgā organisma parādīšanos un prognozi par tā attīstību;

4.3.3. izmanto Latvijā pieejamos un dienesta mājaslapā publicētos kaitēkļu un slimību kaitīguma sliekšņus, lai pieņemtu lēmumu par augu aizsardzības līdzekļu lietošanu kaitīgo organismu ierobežošanai.

4.4 Lietotājs pēc iespējas izmanto piemērotas un efektīvas bioloģiskās, mehāniskās vai agrotehniskās kaitīgā organisma ierobežošanas metodes. Ķīmiskos augu aizsardzības līdzekļus lieto tikai tad, ja iepriekšminētās metodes nedod vēlamo rezultātu vai ir sasniegts tāds kultūraugu bojājuma līmenis, kad šo metožu izmantošana radīs ražas zudumu.

4.5 Lai novērstu kaitīgo organismu izplatīšanos, lietotājs tīra noliktavas, glabātavas, iekārtas, tehniku un instrumentus.

4.6 Lietotājs lieto pēc iespējas mazāko augu aizsardzības līdzekļa reģistrēto devu vai to lieto atsevišķās lauka vietās, izvērtējot, vai riska līmenis veģetācijai ir pieņemams un nepalielina pret augu aizsardzības līdzekļiem izturīgu kaitīgo organismu populāciju attīstību.

4.7 Lai izvairītos no iespējamās kaitīgā organisma rezistences rašanās, lietotājs augu aizsardzības līdzekli lieto, ievērojot marķējumā dotās norādes par rezistences veidošanās riska ierobežošanu.

4.8 Lietotājs saimniecībā izveido uzskaites sistēmu, kurā par attiecīgo lauku norāda šādu informāciju:

4.81. lauka nosaukumu vai numuru un platību;

4.82. audzētā kultūrauga sugu un šķirni, kā arī priekšaugu;

4.83. veiktos sēklas vai stādāmā materiāla sagatavošanas pasākumus. Ja izmantota kodne, norāda tās nosaukumu, devu, apstrādāto daudzumu un apstrādes datumu;

4.84. sējas vai stādīšanas datumu, izsējas normu vai izstādīšanas biezību un sēklu iestrādes dziļumu;

4.85. agrotehnisko pasākumu un tā veikšanas datumu;

4.86. šo noteikumu 4.2 punktā minēto pasākumu un tā veikšanas datumu;

4.87. mēslošanai izmantoto līdzekļu veidu un devas fiziskajās vienībās, minerālmēslu pamatsastāvu un iestrādes datumu;

4.88. kaļķošanai vai ģipšošanai izmantoto materiālu devu fiziskajās vienībās un to iestrādes datumu;

4.89. šo noteikumu 4.31apakšpunktā minētās pārbaudes datumu un tajā novēroto:

4.89.1. kultūrauga attīstības stadiju;

4.89.2. kaitīgā organisma sastopamību;

4.810. izmantotos mehāniskos, bioloģiskos, agrotehniskos vai ķīmiskos augu aizsardzības pasākumus, norādot arī lietotā augu aizsardzības līdzekļa nosaukumu, devu, apstrādāto platību, apstrādes datumu un apstrādes pamatojumu;

4.811. ražas novākšanas datumu un iegūtās ražas daudzumu;

4.812. citus ar kultūrauga audzēšanu saistītos darbus (piemēram, augu barošanās diagnostiku, laistīšanu).

4.9 Lietotājs stādāmā materiāla, sēklu, augu aizsardzības līdzekļu, mēslošanas, kaļķošanas un ģipšošanas līdzekļu pirkumu apliecinošos dokumentus, augu pases vai etiķetes, sēklu sertifikātus, kā arī šo noteikumu 4.8 punktā minētos uzskaites datus glabā trīs gadus. Agroķīmiskās izpētes vai augšņu analīžu rezultātus glabā līdz atkārtotās izpētes vai analīžu rezultātu saņemšanai.

4.10 Lietotājs vienu graudaugu sugu vienā laukā bez augu maiņas audzē ne ilgāk kā trīs gadus pēc kārtas.

4.11 Lietotājs rapsi vienā laukā audzē ne biežāk kā vienu reizi četros gados.

4.12 Lietotājs pākšaugus vienā laukā audzē ne biežāk kā reizi trīs gados.

4.13 Lietotājs graudaugu audzēšanai izmanto kodinātu sēklas materiālu, kura dīgtspēja ir pārbaudīta.

4.14 Lietotājs rapša un kukurūzas audzēšanai izmanto sertificētu kodinātu sēklas materiālu.

4.15 Lietotājs dārzeņu un kartupeļu audzēšanai izvēlas tādus apstrādes veidus, kas pēc iespējas mazāk sablīvē augsni un neveicina negatīvas pārmaiņas augsnes struktūrā.

4.16 Lietotājs baltajiem, sarkanajiem un Savojas galviņkāpostiem, ziedkāpostiem, brokoļiem, Briseles kāpostiem, Pekinas un Ķīnas kāpostiem, kolrābjiem, kāļiem, rāceņiem, rutkiem un redīsiem (turpmāk – krustziežu dzimtas dārzeņi) ievēro augu maiņu. Sējumos, kuros neievēro augu maiņu, audzē starpkultūras, izņemot krustziežu dzimtas augus.

4.17 Lietotājs gurķus, kabačus, patisonus, ķirbjus, bietes, lapu dārzeņus, sīpolus, ķiplokus, puravus, tomātus, papriku, burkānus, selerijas, pētersīļus, pastinakus, dilles un ķimenes atklātā laukā vienā un tajā pašā vietā audzē ne biežāk kā reizi trīs gados.

4.18 Lietotājs burkānus, selerijas, pētersīļus, pastinakus, dilles un ķimenes neaudzē laukā, kurā iepriekšējā sezonā audzēti kartupeļi, un laukā, kas inficēts ar nematodēm *Meloidogyne spp.,* *Pratylenchus spp.* un *Heterodera spp*.

4.19 Lietotājs kartupeļus vienā laukā bez augu maiņas audzē ne ilgāk kā trīs gadus pēc kārtas.

4.20 Lietotājs krustziežu dzimtas dārzeņu audzēšanai izmanto kodinātu sertificētu vai standarta sēklas materiālu.

4.21 Lietotājs biešu audzēšanai izmanto ar fungicīdiem kodinātu sertificētu vai standarta sēklas materiālu.

4.22 Lietotājam burkānu, seleriju, pētersīļu, pastinaku, diļļu un ķimeņu audzēšanai ieteicams izmantot ar fungicīdiem un insekticīdiem kodinātu sertificētu vai standarta sēklas materiālu.

4.23 Lietotājs lapu dārzeņu, tomātu un paprikas audzēšanai izmanto sertificētu vai standarta sēklas materiālu.

4.24 Lietotājs sīpolu, ķiploku un puravu audzēšanai izmanto sertificētu vai standarta sēklas materiālu.

4.25 Lietotājs zemenes vienā un tajā pašā vietā audzē ne ilgāk kā četrus gadus pēc kārtas. Atkārtoti tajā pašā vietā zemenes stāda ne ātrāk kā pēc triju gadu pārtraukuma. Ierobežojums neattiecas uz laukiem, kuros zemenes audzē kūdras maisos un attiecīgi maina substrātu.

4.26 Lietotājs augļkokus un ogulājus audzē laukā ar piemērotu augsni un reljefu un šķirnes izvēlas, ievērojot konkrētās vietas klimatiskos apstākļus. Tiem izvēlas piemērotu audzēšanas tehnoloģiju un veic koku veidošanu. Pirms daudzgadīgo stādījumu ierīkošanas augsni sagatavo atbilstoši katras augļkoku vai ogulāju kultūras prasībām un ierobežo nezāļu izplatību.

4.27 Lietotājs augļkoku un ogulāju stādīšanai izmanto pārbaudītu standarta vai sertificētu pavairojamo materiālu. Zemeņu audzēšanai izmanto pārbaudītu standarta, sertificētu vai pašaudzētu stādāmo materiālu, kas ņemts no speciāli ierīkota mātesaugu lauka.”

3. Izteikt III nodaļas nosaukumu šādā redakcijā:

„**III. Lauksaimniecības produktu integrētās audzēšanas vispārīgās prasības**”

4. Papildināt III nodaļu ar 4.28 punktu šādā redakcijā:

„4.28 Šo noteikumu 4., 4.1, 4.2, 4.3, 4.4, 4.5, 4.6, 4.7, 4.8, 4.9, 4.15, 4.16, 4.17, 4.18, 4.19, 4.20, 4.21, 4.22, 4.23, 4.24, 4.25, 4.26 un 4.27 punkta un šīs nodaļas prasības piemēro lauksaimnieks, kas reģistrēts Lauksaimniecības produktu integrētās audzēšanas reģistrā (turpmāk – audzētājs).”

5. Svītrot 6.punktu.

6. Papildināt 7.punktu ar otro teikumu šādā redakcijā:

„Audzētājs augļkokiem, avenēm un kazenēm ierīko balstu sistēmas.”

7. Papildināt 9.punktu ar otro teikumu šādā redakcijā:

„Audzētājs zemenēm apdobes mulčē ar salmiem vai citu piemērotu mulča materiālu, lai ierobežotu nezāļu izplatību un uzlabotu ogu kvalitāti.”

8. Papildināt 12.punktu ar otro teikumu šādā redakcijā:

„Audzētājs dzērvenēm katru gadu cērp stīgas, ogulājus ķemmē un nopļauj, kā arī ravē nezāles. Krūmmelleņu krūmus retina un vismaz vienu reizi sezonā izgriež bojātos zarus, galvenokārt jaunos rudens dzinumus.”

9. Izteikt 14.punktu šādā redakcijā:

„14. Dzērveņu un krūmmelleņu audzētājs mēslošanas plānu izstrādā, pamatojoties uz agroķīmisko pakalpojumu sniedzēju datiem, kas balstīti uz augšņu vai augu lapu audu analīžu rezultātiem, kuri nav vecāki par vienu gadu.”

10. Svītrot IV nodaļas nosaukumu.

11. Svītrot 16. un 18.punktu.

12. Svītrot 22.1.apakšpunkta otro teikumu.

13. Izteikt 23.punktu šādā redakcijā:

„23. Dienests katru gadu, veicot Lauksaimniecības produktu integrētās audzēšanas reģistrā (turpmāk – reģistrs) iekļauto audzētāju kontroli, vismaz piecos procentos reģistrā iekļauto personu saimniecību ņem augu vai augu produktu paraugus augu aizsardzības līdzekļu darbīgo vielu klātbūtnes pārbaudei. Paraugus analizē akreditētā laboratorijā, kurai pesticīdu noteikšanas jomā ir ieviesta kvalitātes sistēma „Labas laboratorijas prakse”.”

14. Papildināt noteikumus ar 23.1 punktu šādā redakcijā:

„23.1 Ja dienests konstatē augu aizsardzības līdzekļu lietošanu reglamentējošo normatīvo aktu pārkāpumus, paraugu analīžu izmaksas sedz audzētājs, kura saimniecībā konstatēti pārkāpumi.”

15. Svītrot 32.2.apakšpunktā skaitļus un vārdus „4.1., 4.2., 4.3.apakšpunktā un”.

16. Izteikt 38.punktu šādā redakcijā:

„38. Augu vai augu produktu paraugus šo noteikumu 23.punktā minētajā apmērā dienests ņem no 2018.gada 1.janvāra.”

17. Izteikt informatīvo atsauci uz Eiropas Savienības direktīvām šādā reakcijā:

„**Informatīva atsauce uz Eiropas Savienības direktīvām**

1. Noteikumos iekļautas tiesību normas, kas izriet no Eiropas Parlamenta un Padomes 2009.gada 21.oktobra Direktīvas 2009/128/EK, ar kuru nosaka Kopienas sistēmu pesticīdu ilgtspējīgas lietošanas nodrošināšanai.

2. Tiesību normas saskaņotas ar Eiropas Komisiju un Eiropas Savienības dalībvalstīm atbilstoši Eiropas Parlamenta un Padomes 1998.gada 22.jūnija Direktīvai [98/34/EK](http://eur-lex.europa.eu/LexUriServ/LexUriServ.do?uri=CELEX:31998L0034:LV:HTML), ar ko nosaka informācijas sniegšanas kārtību tehnisko standartu un noteikumu jomā, un Eiropas Parlamenta un Padomes 1998.gada 20.jūlija Direktīvai [98/48/EK](http://eur-lex.europa.eu/LexUriServ/LexUriServ.do?uri=CELEX:31998L0048:LV:HTML), ar kuru groza Direktīvu [98/34/EK](http://eur-lex.europa.eu/LexUriServ/LexUriServ.do?uri=CELEX:31998L0034:LV:HTML), ar ko nosaka informācijas sniegšanas kārtību tehnisko standartu un noteikumu jomā.

18. Papildināt 1.pielikumu ar 14.punktu šādā redakcijā:

|  |  |  |  |  |  |
| --- | --- | --- | --- | --- | --- |
| „14. | Smiltsērkšķi | 2 x 3 – 4 | 1250–1650 |  | ” |

19. Svītrot 3. un 4. pielikumu.

Ministru prezidente L.Straujuma

Zemkopības ministra p.i. -

vides aizsardzības

un reģionālās attīstības ministrs R.Naudiņš

2014.05.06. 9:45

D.Guste

67027217, Dace.Guste@zm.gov.lv